2.

Piektā rindkopa ir grozīta, lai iekļautu iespēju kultūraugu audzēt substrātā, jo tas ne vienmēr ir jāaudzē augsnē. Šis grozījums ietekmē vienotā dokumenta 5. punktu. “Pimiento de Gernika” audzēšanai piemērotos ražošanas apgabalus ļoti ierobežo apvidus apstākļi, pilsētu attīstība un infrastruktūras radītais spiediens, kā arī basku mazo saimniecību tipiskais izvietojums. Tāpēc kultūraugiem ļoti bieži netiek nodrošināta augseka, un dažkārt augsekā tiek izmantotas radniecīgas sugas (tomāti/paprika), kā rezultātā augsnē attīstās patogēni mikroorganismi, kas ir tik agresīvi, ka var izpostīt kultūraugus. Šīs būtiskās augu veselības problēmas apdraud “Pimiento de Gernika” — kultūrauga, kas ir ļoti nozīmīga Basku zemes Atlantijas okeāna piekrastes lauksaimniecības daļa, — izdzīvošanu. Galvenās kultūrauga slimības, kas ietekmē “Pimiento de Gernika”, ir saistītas ar augsni, proti, augsne (organiskais materiāls sadalīšanās procesā augsnē) ir tās galvenais inokulāts. Šo ar augsni saistīto slimību cēlonis Basku zemes autonomā apgabala Atlantijas okeāna klimata zonās galvenokārt ir vīrusi (potivīruss vai tobamovīruss) vai sēnītes. Potenciāls “Pimiento de Gernika” infekcijas avots ir Fusarium spp. un Phytophthora ssp. ģinšu sēnītes. Saskaņā ar 2014. gadā veiktu augsnes apsekojumu šīs sēnītes ir sastopamas 70 % augsnes, ko izmanto “Pimiento de Gernika” audzēšanai. To apstiprināja Santiago Larregla 2015. gadā veiktais pētījums par čili un paprikas rezistenci pret tobamovīrusu (“Resistencia al Tobamovirus en guindilla y pimiento”). Mireia Núñez-Zofío, Santiago Larregla un Carlos Garbisu 2011. gada pētījumā “Application of organic amendments followed by soil plastic mulching reduces the incidence of Phytophthora capsici in pepper crops under temperate climate” [“Organisko uzlabotāju izmantošana, pēc kuras augsnei izveido plastmasas pārsegumu, samazina Phytophthora capsici sastopamību paprikā mērenā klimatā”], “Crop Protection” Nr. 30, 1563.–1572. lpp., tika noteikts, ka kaitīgo organismu bioloģiska iznīdēšana ir vienīgais veids, kā inaktivēt inokulātu augsnē, kas rada sēnīšu slimības (Phytophthora capsici oosporas). Ņemot vērā Basku zemes Atlantijas okeāna zonas klimatiskos apstākļus, šī metodika ir rezultatīva tikai tad, ja to izmanto pavasarī un vasarā, kas ir arī “Pimiento de Gernika” augšanas sezona. Lai saudzētu vidi un tās bioloģisko daudzveidību, “Pimiento de Gernika” lauksaimnieki, kuri šo papriku ražo saskaņā ar stingriem integrētās ražošanas noteikumiem, kas ierobežo pesticīdu izmantošanu, šim kultūraugam alternatīvi augsnei ir izvēlējušies izmantot substrātus. Kā liecina turpmāk minētie pētījumi, substrāts ļauj auga sakņu sistēmai nostiprināties un darbojas kā inerts auga atbalsts, neiejaucoties barības vielu uzņemšanā. “Pimiento de Gernika” audzēšanai piemērotie substrāti ir inerti substrāti, taču var izmantot nelielu procentuālo daļu organisko vielu to sablīvēšanai. Neviena no abām minētajām sastāvdaļām nenodrošina nekādus makroelementus vai mikroelementus, ko augs var asimilēt. Substrātu galvenokārt raksturo tā zemais blīvums, kura dēļ cauri tā struktūrai var izkļūt gaiss un ūdens. Minētie pētījumi ir šādi: — Arriaga, H., Nunez-Zofio, M., Larregla, S., Merino, P., 2011. Gaseous emissions from soil biodisinfestation by animal manure on a greenhouse pepper crop [Gāzveida emisijas, ko rada bioloģiska kaitīgo organismu iznīdēšana no augsnes ar kūtsmēsliem, kurus izmanto paprikai siltumnīcās]. Crop Protection Nr. 30, 412.–419. lpp., — Macia, H., Etxeandia A., Domingo M., Amenabar R., 1997. Effect of different N/K ratios in nutrient solutions on pepper of Gernika [Barības vielu šķīdumos izmantoto dažādo N/K attiecību ietekme uz Gernikas papriku]. Acta Horticulturae Nr. 40, 475.–478. lpp., — Larregla, S., 2003. Etiología y epidemiología de la “Tristeza” del pimiento en Bizkaia [Paprikas tristeza vīrusa etioloģija un epidemioloģija Biskajā]. Tiek izskatīts. Doktora disertācija. Basku zemes universitāte. Leioa., — Larregla, S., Guerrero, M. M., Mendarte S., Lacasa, A., 2015. Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops [Bioloģiskā kaitīgo organismu iznīdēšana, izmantojot organiskos uzlabotājus, augsnes noguruma un augsnē sastopamo patogēnu kontrolei aizsargājamajā paprikā]. Skat. Organic Amendments and Soil Suppressiveness in Plant Disease Management [Organiskie uzlabotāji un augsnes rezistence augu slimību pārvaldībā], 437.–456. lpp., — Nuñez-Zofío, M., Garbisu, C., Larregla, S., 2010. Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain [Organisko uzlabotāju izmantošana, pēc kuras izveido plastmasas pārsegumu, lai kontrolētu Phytophthora sakņu puvi paprikai Ziemeļspānijā]. Acta Horticulturae Nr. 883, 353.–360. lpp., — Nuñez-Zofío, M., Larregla, S., Garbisu, C., 2012. Repeated biodisinfection controls the incidence of Phytophthora root and crown rot of pepper while improving soil quality [Atkārtota bioloģiska dezinfekcija ierobežo Phytophthora sakņu un vainaga puves sastopamību paprikā, vienlaikus uzlabojot augsnes kvalitāti]. Spanish Journal of Agricultural Research Nr. 10, 794.–805. lpp., — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf Minētie pētījumi parāda, ka starp produktiem, kas audzēti augsnē vai substrātā, nav atšķirību. Attiecīgi ir iekļauta iespēja šo kultūraugu audzēt substrātā, jo substrāts ļauj nostiprināties auga sakņu sistēmai un darbojas kā inerts auga atbalsts, netraucējot tā apgādi ar barības vielām. Tas nozīmē, ka “Pimiento de Gernika” īpašības netiek ietekmētas. Pašreizējā redakcija: “Mēslošanai jāatbilst mērķim saglabāt barības vielu līdzsvaru un līmeni augsnē un kultūraugā, ņemot vērā iegūto ražu, uzturvielu daudzumu kultūraugā, augsnes auglības līmeni un citu avotu (ūdens, organisko vielu utt.) ietekmi,” ir aizstāta ar šādu: ““Pimiento de Gernika” var audzēt gan augsnē, gan substrātā. Mēslošanai jāatbilst mērķim saglabāt barības vielu līdzsvaru un līmeni augsnē un substrātā. Gan augsnei, gan substrātam vienmēr jāatbilst attiecīgajiem tiesību aktiem par integrēto ražošanu. Augšanai izmantoto substrātu raksturo tā zemais blīvums (30–150 kg/m3), kura dēļ cauri tā struktūrai var plūst gaiss un ūdens, un tas darbojas kā inerts auga atbalsts, bet netraucē auga apgādi ar barības vielām.”